Document ID: 32014D0209

KOMISSION PÄÄTÖS,
annettu 20 päivänä maaliskuuta 2014,
ajokorttiluokkien vastaavuuksista
(tiedoksiannettu numerolla C(2014) 1625)
(ETA:n kannalta merkityksellinen teksti)
(2014/209/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon ajokorteista 20 päivänä joulukuuta 2006 annetun Euroopan parlamentin ja neuvoston direktiivin 2006/126/EY (1) ja erityisesti sen 13 artiklan ensimmäisen alakohdan,
sekä katsoo seuraavaa:
(1)
Direktiivissä 2006/126/EY säädetään, että kaikki jäsenvaltioiden antamat ajokortit, myös ne, jotka on myönnetty ennen vastavuoroisen tunnustamisen periaatteen käyttöönottoa, on tunnustettava vastavuoroisesti.
(2)
Ajokorttien vastavuoroisen tunnustamisen periaate edellyttää kaikkien niiden oikeuksien täyttä tunnustamista, jotka on myönnetty ajokortin haltijalle tuolloin voimassa olleiden kansallisten säännösten mukaisesti.
(3)
Direktiivin 2006/126/EY mukaan jäsenvaltioiden on vahvistettava ennen kyseisen direktiivin täytäntöönpanoa myönnettyjen ajokorttien luokkien ja sen 4 artiklassa määriteltyjen luokkien väliset vastaavuudet. Komission on hyväksyttävä kyseiset vastaavuudet oikeudellisesti sitovalla tavalla.
(4)
Kroatian liityttyä unioniin on tarpeen sisällyttää kyseisen maan myöntämät ajokortit komission päätöksessä 2013/21/EU (2) vahvistettuihin vastaavuustaulukoihin.
(5)
Tšekki, Saksa, Kreikka, Italia, Slovenia ja Ruotsi ovat ilmoittaneet päätöksen 2013/21/EU hyväksymisen jälkeen mainitulla päätöksellä hyväksyttyjen vastaavuuksien korjauksista.
(6)
Sen vuoksi päätös 2013/21/EU olisi kumottava,
ON HYVÄKSYNYT TÄMÄN PÄÄTÖKSEN:
1 artikla
Tätä päätöstä sovelletaan kaikkiin jäsenvaltioissa myönnettyihin voimassa oleviin ajokortteihin, jotka ovat edelleen liikkeessä.
2 artikla
Tämän päätöksen liitteessä esitetään jäsenvaltioissa ennen direktiivin 2006/126/EY täytäntöönpanoa myönnettyjen ajokorttien luokkien ja direktiivin 2006/126/EY 4 artiklassa määriteltyjen yhdenmukaistettujen luokkien väliset vastaavuustaulukot.
3 artikla
1. Ennen direktiivin 2006/126/EY täytäntöönpanoa myönnettyjen ajokorttien luokat oikeuttavat niiden haltijan kuljettamaan liitteessä kuvattuihin vastaaviin luokkiin kuuluvia ajoneuvoja vaihtamatta ajokorttiaan. Tähän sovelletaan tiettyjä rajoituksia, jotka on mainittu kunkin kyseeseen tulevan oikeuden yhteydessä tämän päätöksen liitteessä.
2. Kun ajokortti vaihdetaan direktiivin 2006/126/EY liitteessä I määriteltyyn EU:n ajokorttimalliin, on myönnettävä tämän päätöksen liitteessä mainitut vastaavat oikeudet.
3. Koodit, joilla osoitetaan vastaavien oikeuksien rajoitukset, ovat direktiivin 2006/126/EY liitteessä I tarkoitettuja yhdenmukaistettuja Euroopan unionin koodeja.
4. Direktiivin 2006/126/EY 2 artiklan 1 kohdassa vahvistettua vastavuoroisen tunnustamisen periaatetta ei sovelleta kansallisiin ajokorttiluokkiin.
4 artikla
Kumotaan päätös 2013/21/EU tämän päätöksen voimaantulopäivästä alkaen.
5 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä maaliskuuta 2014.

Labels: 7
8
18
15